Virallinen lehti nro C 134 , 30/04/1998 s. 0042



KIRJALLINEN KYSYMYS E-2955/97 komissiolle esittäjä(t): Patricia McKenna (V) (17. syyskuuta 1997) Aihe: Reaktoriplutoniumin mahdollinen varkaus Vuonna 1993 salaiseksi luokiteltu selvitys plutoniumin käytöstä rikollisiin tarkoituksiin julkaistiin hiljattain USA:n vapaata tiedonlevitystä koskevan säädöksen mukaisesti. Selvitys, joka oli nimeltään ¨Exctraction and Utility of Reactor-Grade Plutonium for Weapons¨, perustui Los Alamosissa ja Lawrence Livermoressa sijaitsevien asekeskusten asiantuntijoiden keskuudessa tehtyihin tiedusteluihin. Selvityksen mukaan se todennäköisyys, että plutoniumia käytetään rikollisiin tarkoituksiin, on hyvin pieni, mutta olemassa oleva riski on merkittävä, koska seuraukset ovat niin vakavia. Jos siviilireaktoriplutoniumia joutuu rikollisten käsiin, siitä voidaan tehdä vaatimattomissa laitoksissa vaatimattomin välinein ainakin kilotonnin ase. Yksi selvityksessä esitetty huolenaihe on, että plutoniumia voitaisiin varastaa voimaloista, jotka varastoivat plutoniumia tai plutoniumoksidia, mukaan lukien sekoitettua oksidipolttoainetta (MOX). British Nuclear Fuels Ltd (BNFL) yrittää parhaillaan saada lupaa MOX-voimalan toimintaan Sellafieldissä. Ottaen huomioon MOX-polttoaineesta johtuvan ydinaseiden levittämisriskin, mihin toimiin komissio aikoo ryhtyä suhteessa suunnitelmiin perustaa MOX-voimala Sellafieldiin? Komission jäsenen Christos Papoutsisin komission puolesta antama vastaus (30. lokakuuta 1997) Komissio on arvoisan Euroopan parlamentin jäsenen kanssa samaa mieltä siitä, että plutoniumin tai plutoniumoksidin katoaminen voimaloista tuntemattomiin tarkoituksiin on huomattava uhka. Tämän vuoksi komissio investoi huomattavia varoja ja henkilöresursseja suuria määriä plutoniumia käsittelevien laitosten turvallisuusvalvontaan. Yhteisen tutkimuskeskuksensa kautta komissio osoittaa lisäksi huomattavan osan talousarviostaan turvallisuusvalvontaan ja Kansainvälisen atomienergiajärjestön tukiohjelman täytäntöönpanoon. Kummassakin yhteydessä plutoniumin hallinnointi on komission tärkeimpiä painopisteitä. Tuoreiden sekaoksidipolttoaine-elementtien (MOX) valmistuksen ja varastoinnin osalta on kehitetty erityiset turvallisuusvalvontamääräykset, jotta kyseisille voimaloille asetetut tiukat valvontatavoitteet voitaisiin saavuttaa. Komissiolle on kertynyt asiantuntemusta suurten MOX-voimaloiden turvallisuusvalvonnasta. Tämä asiantuntemus oli pohjana Sellafieldin MOX-voimalan turvallisuusratkaisulle. Euratomin Sellafieldin MOX-voimalaa koskevat turvallisuusvalvontamääräykset perustuvat jatkuviin tarkastuksiin sekä kattavaan ja pitkälle kehitettyyn mittaus-, tarkkailu- ja valvontalaitteistoon, joka on erityisesti suunniteltu, kalibroitu ja optimoitu seuraamaan ydinmateriaalia kaikkialla voimalassa. Sellafieldin MOX-voimalaan asennettujen turvalaitteistojen kokonaiskustannukset nousevat vähintään 4,5 miljoonaan ecuun. Arvioitu turvallisuustarkastusten määrä on 600 henkilötyöpäivää. Euratomin perustamissopimuksen VII luvussa asetetun velvoitteen mukaisesti komissio on ryhtynyt tarvittaviin toimenpiteisiin varmistaakseen, että Sellafieldin MOX-voimalassa tuotettua MOX-materiaalia ei käytetä muuhun kuin aiottuun tarkoitukseen.